Mediatiedote

**Pienet yritykset auttavat innokkaasti sotiemme veteraaneja Suomi 100 juhlavuotena**

*Pienet suomalaiset yritykset ovat innostuneimpia tukemaan sotiemme veteraaneja Suomi 100 juhlavuotena. Pienyritysten Suomi 100 juhlavuoden lahjoitukset nousevat suurimmillaan yli 20 000 euroon per yritys. Lahjoitukset tulevat suoraan yrityksen omilta asiakkailta, jolloin asiakkaille kerrotaan, mikä osuus hinnasta tuloutetaan suoraan sotiemme veteraanien hyväksi. Toinen tapa on, että lahjoitus tehdään yrityksen myyntikatteesta ja verkkosivuilla kerrotaan Suomi 100 juhlavuoden vastuullisesta tavasta käyttää osa yrityksen voitosta veteraanien hyväksi.*

**Kotileena lahjoittaa 100 kotisiivousta**

Kotileena Oy on erityisesti suomalaisten kotien siivouksiin erikoistunut palveluyritys. Yritys aloitti toimintansa jo 25 vuotta sitten ja se työllistää noin 150 työntekijää ympäri Suomen. ”Sotiemme veteraanit ovat aikanaan tehneet meidän puolestamme sankarityön. He varmistivat myös, että yhteiskuntamme alkoi kehittyä ripeästi. Tänään meillä kaikilla on vapaus rakentaa ja kehittää Suomea. Halusin kunnioittaa sotiemme veteraaneja itsenäisyytemme satavuotisjuhlavuotena ja auttaa omalta osaltani veteraaniemme arjen sujumista.” toteaa Kotileena Oy:n omistaja Petri Tikander.

**Suomalainen verkkohuutokauppa tukee isosti**

Huutokaupat.com tukee isolla lahjoituskampanjalla sotiemme veteraaneja Suomi 100 juhlavuoden kunniaksi. Huutokaupat.com lahjoittaa keräykseen sentin jokaisesta palveluun tulleesta huudosta vuoden 2017 loppuun asti. ”Huutokaupat.com haluaa kiittää toimintamahdollisuuksistaan itsenäisen Suomen veteraaneja. Teimme Huutokaupat.comissa kaikkien aikojen kävijäennätyksen maaliskuussa. Kävijöitä oli lähes 2,6 miljoonaa, joten nyt meillä on mahtava mahdollisuus laittaa hyvä kiertämään”, Huutokaupat.comin toimitusjohtaja Santtu Poutanen toteaa.

**Sotiemme veteraaneja on elossa noin 17 000**

”Tällä hetkellä sotiemme veteraaneja on elossa noin 17 000, joista sotainvalideja on 2 500. Keräämme parhaillaan rahaa veteraanien liikkumiseen,” kertoo varainhankinnan päällikkö Pia Mikkonen. Kauppa- tai apteekkireissu on veteraanille aina myös sosiaalinen tapahtuma, kun he pääsevät välillä ulos liikkumaan ja rupattelemaan kaupan kassan tai taksikuskin kanssa.

**Veteraaniliittojen varallisuus riittää yhteen edestakaiseen matkaan jokaiselle veteraanille**

Tukea tarvitaan, sillä tällä hetkellä veteraaniliittojen varallisuudella jokaiselle veteraanille saataisiin noin yhden edestakaisen taksimatkan omavastuuosuus. Jos veteraaniliitot olisivat lopettaneet toimintansa vuoden 2016 alussa ja varat olisi tuolloin jaettu järjestöjen veteraanijäsenille, olisi kukin saanut noin **47** euroa.

Selvityksessä on laskettu mukaan Rintamaveteraaniliitto ry:n ja Suomen Sotaveteraaniliitto ry:n varat.\* Liitoittain tarkasteltuna summat olisivat olleet kutakuinkin Rintamaveteraaniliiton jäsenelle **52** euroa ja Suomen Sotaveteraaniliiton jäsenelle **42** euroa. Sotainvalidien Veljesliitolla on varallisuutta sotainvalidi- ja puolisojäsentä kohden **345** euroa, jotka on tarkoitettu sodassa vammautuneiden ja heidän iäkkäiden aviopuolisoidensa ja leskiensä hyväksi.

Luvut perustuvat järjestöjen virallisiin tilinpäätöksiin ja toimintakertomuksiin 31.12.2015.

**LISÄTIEDOT:**

Pia Mikkonen, varainhankinnan päällikkö, Sotiemme Veteraanit

puh. 050 354 0262, pia.mikkonen@sotiemmeveteraanit.fi

Petri Tikander, omistaja, Kotileena Oy

puh. 044 308 9960, petri.tikander@kotileena.fi

Santtu Poutanen, toimitusjohtaja, Huutokaupat.com
puh. 050 438 0974, santtu.poutanen@mezzoforte.fi